b'\n_START_ARTICLE_\nAntikoagulant\n_START_PARAGRAPH_\nAntikoagulant ali antikoagulans je zdravilo ali u\xc4\x8dinkovina, ki deluje tako, da prepre\xc4\x8di strjevanje krvi oziroma tvorbo strdka. Tak\xc5\xa1ne snovi v naravi izlo\xc4\x8dajo pijavke in \xc5\xbeu\xc5\xbeelke, ki sesajo kri. Antikoagulanti so na voljo v obliki injekcij kot zdravila proti tromboti\xc4\x8dnim motnjam ali v obliki za peroralno zau\xc5\xbeitje (tableta). Nekateri antikoagulanti so tudi del medicinske opreme in jih najdemo v epruvetah za odvzem krvi, pri transfuziji krvi in v opremi za dializo._NEWLINE_Podobno kot antikoagulanti delujejo tudi drugi antitrombotiki, torej antiagregacijske u\xc4\x8dinkovine in fibrinolitiki. Antikoagulanti delujejo na razli\xc4\x8dnih korakih v kaskadi strjevanja krvi oziroma nastajanju tromba (strdka).\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nBolniki, stari 80 let ali ve\xc4\x8d, so lahko \xc5\xa1e posebej ob\xc4\x8dutljivi za zaplete, povezane s krvavitvami. Stopnja zapletov je kar 13 na 100 oseb v enem letu. Iz\xc4\x8drpavanje vitamina K pri terapiji s kumarini pove\xc4\x8da tveganje za kalcifikacije arterij in sr\xc4\x8dnih zaklopk, \xc5\xa1e posebej pri povi\xc5\xa1ani vsebnosti vitamina D.\n_START_SECTION_\nInterakcije\n_START_PARAGRAPH_\nNekatera \xc5\xbeivila in prehranska dopolnila, ki povzro\xc4\x8dijo red\xc4\x8denje krvi, so: borovnice, brusnice, ribje olje, pivo, \xc4\x8debula, papaja, granatno jabolko, soja, \xc5\xa1entjan\xc5\xbeevka in kurkuma. Tudi nekatera zeli\xc5\xa1\xc4\x8da prispevajo k red\xc4\x8denju krvi. Ponekod obstajajo multivitamini, ki so na voljo za bolnike na antikoagulantni terapiji in ne vsebujejo teh snovi, ki bi lahko prispevala k pretiranemu red\xc4\x8denju krvi in posledi\xc4\x8dno krvavitvi._NEWLINE_Obstajajo tudi \xc5\xbeivila in prehranska dopolnila, ki nasprotno spodbujajo nastajanje krvnih strdkov. Nekatera izmed njih so: lucerna, avokado, koencim Q10 in temnolistnata zelenjava, na primer \xc5\xa1pina\xc4\x8da. Bolniki, ki so na antikoagulanti terapiji, morajo te snovi zau\xc5\xbeivati previdno in v dovolj nizkih koli\xc4\x8dinah, da se ohrani u\xc4\x8dinek antikoagulanta in prepre\xc4\x8di nihanje v stopnji koagulacije._NEWLINE_Grenivka podalj\xc5\xa1a \xc4\x8das, ki je potreben, da se metaboliziran antikoagulant izlo\xc4\x8di iz telesa, zato je potrebna previdnost pri hkratnem u\xc5\xbeivanju._NEWLINE_Antikoagulanti se pogosto uporabljajo za zdravljenje akutne globoke venske tromboze. Ljudje, ki jih uporabljajo za ta namen, se morajo v \xc4\x8dasu zdravljenja izogibati pretiranemu po\xc4\x8divanju, saj lahko sicer pride do \xc5\xa1kodljivih u\xc4\x8dinkov.\n_START_SECTION_\nVrste antikoagulantov\n_START_PARAGRAPH_\nNa voljo so \xc5\xa1tevilni razli\xc4\x8dni antikoagulanti. Tradicionalni, kot so varfarin, drugi kumarini in heparini, so v \xc5\xa1iroki uporabi. Od leta 2000 so bili uvedeni \xc5\xa1tevilne nove u\xc4\x8dinkovine, ki jih imenujejo novi peroralni antikoagulanti (NOAC) ali neposredno delujo\xc4\x8di peroralni antikoagulanti (DOAC). Mednje spadajo neposredni zaviralci trombina (dabigatran) in zaviralci faktorja Xa (rivaroksaban, apiksaban in edoksaban). Zanje so dokazali, da so enako dobri oziroma morda \xc5\xa1e bolj\xc5\xa1i od kumarinov z manj resnimi ne\xc5\xbeelenimi u\xc4\x8dinki. Novej\xc5\xa1i antikoagulanti so dra\xc5\xbeji od tradicionalnih in jih je potrebno skrbno uporabljati pri bolnikih z okvarjenimi ledvicami. Obenem za zaviralce faktorja Xa ne obstaja antidot, zato je te\xc5\xbeko ustaviti njihove u\xc4\x8dinke na telo v nujnih primerih (nesre\xc4\x8de, nujna operacija). Leta 2015 so odobrili idarucizumab kot u\xc4\x8dinkovino z nasprotnim delovanjem od dabigatrana.\n_START_SECTION_\nKumarini (antagonisti vitamina K)\n_START_PARAGRAPH_\nTi peroralni antikoagulanti izhajajo iz kumarina, ki se nahaja v \xc5\xa1tevilnih rastlinah. Pomemben predstavnik te skupine je varfarin. Za u\xc4\x8dinek potrebuje vsaj 48 do 72 ur, zato je potrebno, kadar se zahteva takoj\xc5\xa1nji u\xc4\x8dinek, so\xc4\x8dasno dati heparin. Ti antikoagulanti se uporabljajo za zdravljenje bolnikov z globoko vensko trombozo (GVT, v tuji literaturi DVT), plju\xc4\x8dne embolije (PE) in za prepre\xc4\x8devanje embolij pri bolnikih z atrijsko fibrilacijo (AF) in tistih z mehanskimi umetnimi sr\xc4\x8dnimi zaklopkami. Drugi primeri so acenokumarolom, fenprokumon, atromentin in fenindion.\n_START_SECTION_\nHeparin in njegovi derivati\n_START_PARAGRAPH_\nHeparin je biolo\xc5\xa1ka snov, obi\xc4\x8dajno pridobljena iz pra\xc5\xa1i\xc4\x8djega \xc4\x8drevesja. Deluje tako, da aktivira antitrombin III, ki blokira trombin in s tem prepre\xc4\x8di strjevanje krvi. Heparin lahko uporabimo in vivo (z injekcijo), kot tudi in vitro za prepre\xc4\x8devanje strjevanja krvi ali plazme v medicinskih napravah.\n_START_SECTION_\nHeparini nizke molekulske mase\n_START_PARAGRAPH_\nHeparini nizke molekulske mase so bolj\xc5\xa1i za uporabo, saj ne zahtevajo spremljanja aktiviranega parcialnega tromboplastinskega \xc4\x8dasa APT\xc4\x8c (v tuji literaturi APTT), hkrati pa imajo manj stranskih u\xc4\x8dinkov.\n_START_SECTION_\nIndirektni zaviralci faktorja Xa\n_START_PARAGRAPH_\nV to skupino sodita sinteti\xc4\x8dna pentasaharida idraparinuks in fondaparinuks. Slednji je sinteti\xc4\x8dna u\xc4\x8dinkovina, sestavljena iz pet sladkorjev (pentasaharid) in heparina, ki se ve\xc5\xbee na antitrombin, s \xc4\x8dimer zavre delovanje faktorja Xa. Gre za molekulo, manj\xc5\xa1o od nizkomolekularnega heparina.\n_START_SECTION_\nDirektni zaviralci faktorja Xa\n_START_PARAGRAPH_\nV to skupino spadajo u\xc4\x8dinkovine, kot so rivaroksaban, apiksaban in edoksaban. Za razliko od heparinov in fondaparinuksa, ki zavirajo faktor Xa posredno prek aktivacije antitrombina, delujejo te u\xc4\x8dinkovine neposredno na faktor Xa.\n_START_SECTION_\nDirektni zaviralci trombina\n_START_PARAGRAPH_\nV to skupino spadajo bivalentne u\xc4\x8dinkovine hirudin (vsebujejo ga medicinske pijavke), lepidurin in bivalirudin ter monovalentni u\xc4\x8dinkovini argatroban in dabigatran. Delujejo neposredno na trombin.\n_START_SECTION_\nNovi peroralni antikoagulanti\n_START_PARAGRAPH_\nNovi peroralni antikoagulanti (NOACs) so nov razred antikoagulantnih zdravilnih u\xc4\x8dinkovin, ki podobno kot varfarin zavirajo razvoj in nastanek strdka. Najpogosteje predpisani NOACs so dabigatran, rivaroksaban in apiksaban. V primerjavi z varfarinom za\xc4\x8dnejo u\xc4\x8dinkovati prej, hkrati pa imajo relativno kratke razpolovne dobe. Rutinsko spremljanje in prilagajanje odmerka te skupine u\xc4\x8dinkovin ni tako pomembno kot pri varfarinu, saj imajo bolj predvidljivo antikoagulacijsko aktivnost. Tako NOACs kot varfarin so enako u\xc4\x8dinkoviti, vendar prehrana in druga zdravila bolj vplivajo na varfarin. Po drugi strani trenutno za ve\xc4\x8dino NOAC u\xc4\x8dinkovin ni antidotov, medtem ko za varfarin ta obstaja. Kratka razpolovna doba NOAC u\xc4\x8dinkovin pripomore k dejstvu, da niti niso potrebni, saj se tako njihov u\xc4\x8dinek hitro zmanj\xc5\xa1a. Trenutno edini s strani organizacije FDA odobren antidot za NOAC u\xc4\x8dinkovine je idarucizumab, ki je antidot za dabigatran.'